ડોડી, માદળિયાં, તાવીજ, યંત્રો એ દેવપ્રતીકો મનાય છે. યંત્ર પૂજામાં દેવની મૂર્તિને બદલે જે તે દેવ કે શક્તિના સિદ્ધ કરેલાં યંત્રો કે દેવની આંગીની પૂજા થાય છે. મંત્રો વડે સિદ્ધ કરેલા યંત્રોમાં માનવીનું રક્ષણ કરવાની શક્તિ રહેલી છે એમ જ્યોતિષશાસ્ત્રીઓ માને છે. યંત્રો, માદળિયાં કે ડોડી કોણે સિદ્ધ કેેરેલાં છે તેના પરથી તેનું પરિણામ મળે છે. એને સિદ્ધ કરનાર માણસ આચારવિચારમાં પવિત્ર હોય, મંત્રોનો મલાજો જાળવી એના નીતિનિયમો અને આચારસંહિતાનું પાલન કરનાર હોય તો એના સિદ્ધ કરેલાં માદળિયાં તુરત ફળ આપે છે. કહેવાતા સુધરેલા લોકો આને અંધશ્રદ્ધામાં ખપાવે છે. એમાં એમનો ય સાવ વાંક નથી. આ કામ ઘણાં ખોટાં કરનારાના હાથમાં પણ આવી ગયું છે. ભૂવા-ભારાડી બધા સાચા જ હોય છે એવું યે નથી. પણ લોકજીવનમાં હજારો વર્ષથી ચાલતી આવેલી પરંપરા પાછળ કોઈક તથ્ય અવશ્ય હોય છે જ. આના સંશોધકોનો આજે દુકાળ છે. વિદેશીઓ આનો અભ્યાસ કરવા આપણે ત્યાં આવે છે ત્યારે આપણને આ પરંપરાનું મૂલ્ય સમજાય છે.